
Съгласно действащата нормативна уредба в Закона за местните данъци и такси такса битови отпадъци се определя на база количество отпадък, а когато установяването на база количество не е възможно, това става на база друга основа, определена от Общинския съвет. Практиката показва, че използваната от общините основа в повечето случаи е данъчната оценка/отчетната стойност на недвижимите имоти. Тази практика беше оценена като несправедлива. Лица, които изхвърлят по-голямо количество отпадъци могат да плащат същата и дори по-малка сума за такса битови отпадъци от други, които са собственици на имоти с високи данъчни оценки и които не генерират големи количества отпадъци, т.е. връзката между използваната основа и количеството на битовите отпадъци не е достатъчно пряка. Има сведения за наличие на други негативни обстоятелства като значителни разлики в размера на таксите за бизнеса и гражданите, включване на разходи за услуги и дейности, които не са част от услугата, за която се събира таксата и др. С оглед на това бяха направени промени в закона, които предвиждат от 01.01.2015 г. данъчната оценка да отпадне като възможна основа за определяне на таксата.
С параграф 13 от преходните и заключителни разпоредби на ЗИД на Закона за местните данъци и такси, ДВ бр. 101 от 2013 г., Министерският съвет, съвместно с Националното сдружение на общините в Република България, е задължен да разработи методика за изготвяне на план-сметка с необходимите разходи за дейностите и за видовете основи, които служат за определяне на таксата за битови отпадъци по закона за местните данъци и такси. В изпълнение на разпоредбата беше изготвен проект на методика, която се състои от две части. Първата от тях дава насоки за съдържанието и реда за изготвяне на план-сметката, а втората касае възможните механизми за определяне на основа за изчисляване на таксата.   
Направените предложения в проекта на методика се отнасят основно до размера на таксата за битови отпадъци дължима от ползвателите на услугата – граждани и предприятия. В тази връзка промените касаят от една страна задължените лица, а от друга самите общини, в приход на които постъпва таксата. Това въздействие следва да бъде оценено както в икономически, така и в социален и екологичен аспект. Във връзка с конкретните оценки предстоят консултации със заинтересованите страни. Провеждането на необходимите консултации и събирането на данни би дало възможност да се направи пълна оценка на въздействието.  
Във връзка с оценката на разходите, ползите и рисковете от въвеждане на нов механизъм на този първоначален етап следва да се идентифицират основните фактори, които биха оказали влияние при евентуална промяна, с цел те да бъдат предмет на обсъжданията. Относно анализът на предимствата и недостатъците на отделните механизми в случая, тъй като се касае за възстановяване на разхода по предоставена услуга е очевидно, че предимствата са в механизмите осигуряващи в максимална степен съответствието между размера на таксата и ползваната услуга. Това са механизмите основани на количеството реално генерирани отпадъци на задължените лица. Тези механизми могат да имат недостатъци свързани с отсъствието на данни към настоящия момент или разходи, затруднения при тяхното събиране, които също следва да бъдат оценени.
По отношение на първата част на проекта на методика е необходимо да се анализира съдържанието на план-сметките и по-конкретно наличието на нетипични разходи. Следва да се има предвид, че план-сметката подлежи на одобрение от Сметната палата, с оглед на което и към момента включването на нетипични разходи би следва да е установено и санкционирано. Това важи освен за разходи свързани с дейности извън третирането на битови отпадъци, но и за такива, които могат косвено да бъдат отнесени към тази дейност като административни или други общи разходи, но не следва да се финансират от приходите от таксата. Ето защо, в проекта на методика е предвидено осигуряването на прозрачност на включените разходи, така че дори да съществуват към момента съмнения и недоразумения в бъдеще те да бъдат избегнати. Въпреки това, когато се оценява ефекта от проекта на методика, считаме, че следва да се изключи евентуален ефект от частта на методиката, касаещи изготвянето на план-сметката. В тази си част методиката цели да подпомогне общините при изготвяне на план сметката, да осигури прозрачност на включваните в нея разходи и да унифицира до известна степен подхода при съставяне на план-сметката. Създаването на ясни правила за изготвянето на план-сметката може да доведе до корекции в подхода и до отстраняване на допускани до момента грешки в някои от общините. Тази част на методиката не следва да води до промяна на обхвата на разходите включвани при изготвяне на план сметката, с оглед на което финансов или друг ефект не може да се очаква. Следователно, не съществуват законови предпоставки за изследване на такъв ефект. Този въпрос може да бъде обсъждан, ако бъдат получени сведения от общините за съществуване на риск методиката да доведе до изменения в включваните в план-сметката разходи на общините за дейността по третирането на битови отпадъци.
Във втората част на методиката са изброени възможни механизми за определяне на основа за изчисляване на таксата за битови отпадъци. Приложимият от общината  механизъм се избира и определя от общинския съвет. В методиката ще бъдат допълнително уточнявани елементите и параметрите на предложените механизми. Предвид това оценката на въздействието на даден механизъм ще зависи от предпочитанията на общините и параметрите на избрания механизъм. Във всички случаи ще е налице ефект за задължените лица там, където до момента е използвана данъчната оценка/отчетната стойност като основа за определяне на  определяне на размера на такса битови отпадъци. Този ефект, именно, се цели да се постигне с приемането на методиката. За да се изследват икономическите, социалните и екологически последици от промяната в механизма по наше мнение е необходимо да се съберат и анализират следните данни:
· данъчните оценки на жилищните имоти на територията на общината;
· отчетните стойности на недвижимите имоти собственост на предприятията на територията на общината;
· количеството на генерирани отпадъци, а при условие, че такива липсват количеството на депонирани и рециклирани отпадъци;
· актуалния брой на ползвателите на услугата на територията на общината, т.напр. данни за лицата с настоящ адрес на територията на общината от системата ЕСГРАОН или данни от домовите книги по Закона за управление на етажната собственост или комбинация от двете, която да дава реалния относително постоянен брой на ползващите услугата. Пълнотата на тази информация за анализа изисква данните да са по вид жилище (едностайно, двустайно  и т.н.) и брой обитатели в него;
· данни за реалното количество образувани отпадъци от предприятията на територията на общината или други данни (средносписъчен брой на персонала), които да отразяват връзката с количеството генерирани битови отпадъци от предприятията;
· данни за задължените лица (по категориите граждани и предприятия), които са сключили договори за сметосъбиране и сметоизвозване с трети лица (пряко договаряне) и за тези от тях, които прилагат различна основа от общоприетата (данъчна оценка/отчетна стойност), а именно според количеството битови отпадъци декларирани в общината контейнери, кофи и други съдове;
· разходите, които правят общините във връзка с предоставяне на услугата;
· приходите от такса битови отпадъци в общината и каква част от тях е от нежилищни имоти (по отделно на предприятия и граждани) и от жилищни имоти;
· данни за общата стойност на разходите по план-сметката на общината, начислената такси за битови отпадъци, размер на евентуалната такса за освободените имоти и събраните такси за определен период, напр. за 2012 г. и 2013 г.; 
· размер на таксата за битови отпадъци за дейността по почистване на териториите за обществено ползва – начислена и събрана; основните пера на разходите включени при формиране на размера на тази такса;
Количествената оценка на ефекта при наличието на гореизброените данни ще се изразява в съпоставка между размера на начислената такса битови отпадъци за граждани и за предприятия на база използваната до момента основа и размера на начислената такса при избор на някой от предвидените в методиката механизми. Така ще се получи общият ефект. За да се измери отражението върху конкретни обекти, респективно върху конкретни задължени лица, следва да се изберат някои типични ситуации, които да бъдат изследвани, напр. двустайно жилище с двама обитатели в дадено населено място или тристайно жилище с четирима обитатели. Анализът следва да включва и случаи на обитавани от едно лице жилища с оглед по-добрата преценка на социалната поносимост на промяната. Екологичния ефект ще може да бъде оценен едва при последваща оценка на въздействието като бъдат сравнени данните за количествата генерирани отпадъци към момента с тези след прилагане на методиката, а също и измененията в количествата на рециклираните отпадъци.
Предвид гореизложеното, считаме за достатъчно да бъдат предоставени данните за поне 10 от по-големите общини в България. Анализът би бил по-пълен, ако се анализират данни и за някои от по-малките общини. По отношение на необходимите данни посочваме, че изброените по-горе вероятно ще са достатъчни за оценката, но те следва допълнително да бъдат преценени след уточняване на конкретните параметри на механизмите. 
